钦定古今图书集成/明伦汇编/官常典/第039卷 > 郕 成 盛
## 钦定古今图书集成/明伦汇编/官常典/第039卷 > 郕 成 盛

周武王克商，封弟叔武于郕。

按《左传僖公二十四年》：“富辰曰：‘昔周公吊二叔之不
咸，故封建亲戚，以蕃屏周、管、蔡、郕、霍、鲁、卫、毛、聃、郜、雍、
曹、滕、毕、原、酆、郇，文之昭也’。”

按《史记管蔡世家》：“武王同母兄弟十人，母曰太姒，文
王正妃也。其长子曰伯邑考，次曰武王发，次曰管叔
鲜，次曰周公旦，次曰蔡叔度，次曰曹叔振铎，次曰成
叔武，次曰霍叔处，次曰康叔封，次曰冉季载。”冉季载
最少，武王已克殷纣，平天下，封功臣昆弟，于是封叔
武于成，其后世无所见。

〈注〉索隐曰：按《春秋》隐五年，“卫师入郕。”杜预曰：东平刚父县有郕乡。《后汉地理志》以为成本国。又《地理志》云，廪丘县南有成故城。应劭曰：“武王封弟季载于成。”是古之成邑。应仲远误云季载封耳。

按《路史》：“盛伯子，姬姓之长，降于齐，有盛氏，有痛氏。”

〈注〉穆天子盛姬国，《春秋》书成。《公羊》云：“盛也。”《韵谱、姓纂》云：“先姓奭，后改为盛。”盖以汉元讳，意其字曰盛，而召公之名字皆为奭也。盛姬卒，王改其族为痛氏。《急就章》有痛无忌。

召公俌周西伯夫人绍，两交龙，不乐，遂娠。生子，各有
文在手曰“盛”，因名氏之。年十有八，封之谯。晋武公灭
谯有之，为谯氏、焦氏。

〈注〉李利涉《盛氏谱》孔至之说同，以为谯侯为望，其地谯国，谯县。

桓王元年秋卫师入郕。

按《春秋》隐公五年。按《左传》五年，卫之乱也，郕人侵
卫，故卫师入郕。

〈注〉郕国也。东平刚父县西南有郕乡。〈疏〉正义曰：《史记·管蔡世家》称“郕叔武，文王子，武王之母弟。”后世无所见。既无世家，不知其君号谥，唯文十二年“郕太子朱儒奔鲁”，书曰“郕伯来奔”，见于经、传，则郕国伯爵也。

按《公羊传》：“秋，卫师入盛。”曷为或言率师，或不言率师？
将尊师众，称某率师；将尊师少，称将；将卑师众，称师；
将卑师少，称人君将。不言率师，书其重者也。

桓王七年“冬十月壬午齐人、郑人伐郕，入之。”

按《春秋》隐公十年。按《左传》，宋公不王，郑伯为王卿
士，以王命讨之。蔡人、卫人、郕人不会王命。十年冬，齐
人、郑人入郕，讨违王命也。按《公羊传》，“冬十月壬午，
齐人、郑人入盛。”

庄王十一年夏，鲁师、齐师围郕，郕降于齐师。

按《春秋》庄公八年。按《左传》，八年春，治兵于庙。夏师
及齐师围郕，郕降于齐师。仲庆父请伐齐师。公曰：“不
可。我实不德，齐师何罪？罪我之由。《夏书》曰：‘皋陶迈种
德，德乃降’。”姑务修德以待时乎！秋，师还。按《公羊传》，
夏师及齐师围成，成降于齐师。成者何？盛也。盛则曷
为谓之成？讳灭同姓也。曷为不言降吾师？辟之也。秋
师还。还者何？善辞也。此灭同姓，何善尔？病之也。曰“师
病矣。”曷为病之？非师之罪也。

〈注〉辟灭同姓。言“围”者，使若鲁围之而去，成自从后降于齐师也。降者，自伏之文，所以醇归于齐。言“及”者，起鲁实欲灭之。不月者，顺讳文。不书盛伯出奔，深讳之。

顷王四年春正月，郕伯奔于鲁。

按《春秋》文公十二年。按《左传》十一年，“郕太子朱儒
自安于夫钟，国人弗徇。”十二年春，郕伯卒，郕人立君，
太子，以夫钟与郕，邽来奔，公以诸侯逆之。　按《公羊
传》，“春王正月，盛伯来奔。”盛伯者何？失地之君也。何以
不名？兄弟辞也。

简王八年“夏五月，刘子、成子会晋侯、齐侯、宋公、鲁侯、
卫侯、郑伯、曹伯、邾人、滕人伐秦。”

按《春秋》成公十三年，刘成公不书。按《左传》，十三年，
“春三月，公及诸侯朝王，遂从刘康公、成肃公会晋侯
伐秦。成子受脤于社，不敬。刘子曰：‘吾闻之，民受天地
之中以生，所谓命也。是以有动作礼义威仪之则，以
定命也。能者养之以福，不能者败以取祸。是故君子
勤礼，小人尽力。勤礼莫如致敬，尽力莫如敦笃。敬在
养神，笃在守业。国之大事，在祀与戎。祀有执膰，戎有受脤，神之大节也。今成子惰，弃其命矣。其不反乎’！”夏
五月丁亥，晋师以诸侯之师及秦师战于麻隧，秦师
败绩。师还，成肃公卒于瑕。

按《路史》：“成伯，子爵，后附于齐，还奔鲁，而灭于楚。”

〈注〉《成十三年》之“成子”，成肃公也。肃公、桓公皆为卿。按成即郕，文王之子，不详名。